Educació inicia el període d'admissió per als cursos d'especialització de Formació Professional
12 de juliol 2021

![Imagen 2](/media/c5khw4pi/c_jose-manuel-tarazona-compromis.jpg)

​​![](/media/rynfbz10/71-c_institutos.jpg)  
​  

La regidoria d’Educació de l’Ajuntament de Sagunt informa de que ja s’ha iniciat el període d’admissió per als cursos d’especialització de Formació Profesional. Estos cursos estan dirigits a persones titulades en FP de grau superior o mitjà que, amb una duració d'entre 600 i 720 hores, impartixen formació d'avantguarda en sectors econòmics emergents. A més a més, permeten aprofundir i actualitzar la seua preparació en les noves tècniques i ferramentes que demanda el mercat laboral en diferents sectors estratègics.

En este sentit, el delegat d’Educació, José Manuel Tarazona, ha manifestat que «**estos cursos, suposen un avanç qualitatiu i quantitatiu en l'FP de la nostra comarca. De fet, els cursos d'especialització són considerats com els màsters de l'FP pel seu contingut curricular, especialització formativa o crèdits ECTS entre altres aspectes. Per la qual cosa, són una oferta necessària per a donar resposta d'especialització en sectors econòmics emergents i innovadors en la nostra comarca com ara, cultius cel·lulars o intel·ligència artificial i ciberseguretat**».

Com a novetat, enguany s’han implantat dos cursos d’especialització: ‘Ciberseguretat en entorns de les tecnologies de la informació’, en el IES Camp de Morvedre; i ‘Cultius cel·lulars’, en l’IES Jorge Juan. El primer dels quals consistix a definir i implementar estratègies de seguretat en els sistemes d'informació realitzant diagnòstics de ciberseguretat, identificant vulnerabilitats i implementant les mesures necessàries per a mitigar-les aplicant la normativa vigent i estàndards del sector, seguint els protocols de qualitat, de prevenció de riscos laborals i respecte ambiental.

D'altra banda, el curs ‘Cultius cel·lulars’ consistix a obtindre, processar i preservar cultius cel·lulars i tissulars, perquè servisquen com a suport al diagnòstic, als assajos terapèutics, a la cerca de medicaments, a la creació i manteniment de bancs cel·lulars, a la investigació i a altres camps d'interés, mantenint les instal·lacions i equips involucrats en els processos i complint amb les especificacions de qualitat, prevenció de riscos i protecció mediambiental.

Les persones que vulguen obtindre més informació sobre els cicles de formació professional i activitat formativa en els centres on s'impartixen ensenyaments d'FP, poden consultar la pàgina web facilitada pel departament d’Educació de la [II Fira d’FP de Sagunt](https://firafpsagunt.es/) així com el següent  [enllaç](https://ceice.gva.es/va/inicio/area_de_prensa/not_detalle_area_prensa?id=967856&fbclid=IwAR09OTi6MqNHFvj3lND3LI47wXtBn1o6bURPtP8rEquTNcH72iWZJg4a3OM).

També, per a consultar tots els cursos d’especialització i on poder fer-los es pot consultar este [enllaç](https://ceice.gva.es/documents/161863064/173607900/CURSOSESP).

 ​

*   [](http://www.facebook.com/sharer.php?u=https://aytosagunto.es/va/actualitat/educacio-inicia-el-periode-d-admissio-per-als-cursos-d-especialitzacio-de-formacio-professional/ "Facebook")
*   [](http://twitter.com/share?url=https://aytosagunto.es/va/actualitat/educacio-inicia-el-periode-d-admissio-per-als-cursos-d-especialitzacio-de-formacio-professional/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/educacio-inicia-el-periode-d-admissio-per-als-cursos-d-especialitzacio-de-formacio-professional/ "Linked In")
*   [](mailto:?body=https://aytosagunto.es/va/actualitat/educacio-inicia-el-periode-d-admissio-per-als-cursos-d-especialitzacio-de-formacio-professional/)